Llyfrgell Llandudno

Llyfrgell gyhoeddus yw Llyfrgell Llandudno, a leolir yn Stryd Mostyn yn Llandudno, Sir Conwy. Mae'n un o brif lyfrgelloedd y sir ac mae'n denu tua 170,000 o ymwelwyr y flwyddyn.Llyfrgell Llandudno  ar wefan Cyngor Bwrdeistref Sirol Conwy

Hanes
Mae adeilad y llyfrgell yn dyddio o 1910, ond mae ar safle llyfrgell gynharach, y Llandudno Newsroom and Library, llyfrgell danysgrifol a sefydlwyd yn 1873 gan yr Arglwyddes Mostyn. Gosodwyd y garreg sylfaen ar 14 Hydref 1873 gan William Bulkeley Hughes AS. Un o'r tanysgrifwyr ac ymwelwyr rheolaidd oedd y gwleidydd John Bright, a arferai alw yno yn ddyddiol i ddarllen The Times.Ivor Wynne Jones, Llandudno, Queen of Welsh Resorts (2ail arg., Landmark, 2002). Tud. 81-82.

Daeth yr angen am gael llyfrgell gyhoeddus yn amlwg; nid pawb oedd yn gallu fforddio tanysgrifio i lyfrgell breifat. Trefnodd asiant Ystad Mostyn i'r ffilanthropydd llyfrgelloedd James Carnegie a'r bonheddwr lleol John Walker i ariannu cael adeilad newydd a fyddai'n gartref i lyfrgell gyhoeddus, dan ofal Cyngor y dref. Gwnaed hynny ac agorwyd y llyfrgell newydd yn 1910.

Yn 1992 cafwyd estyniad i'r llyfrgell ond cadwyd y ffasâd Edwardaidd gyda'i fynedfa bilerog a llawer o'r tu mewn gwreiddiol hefyd (ac eithrio yng nghefn yr adeilad, lle ceir yr estyniad).

Cyfleusderau
Mae'r llyfrgell hon yn gartref i gasgliad o tua 38,000 o lyfrau (2013), CDau, a DVDs, a cheir yn ogystal 20 cyfrifiadur sy'n cynnig mynediad am ddim i'r we. Mae yno ystafelloedd cymunedol i'w llogi ar gyfer cyfarfodydd a hyfforddiant.

Cyfeiriadau

Dolenni allanol
 Llyfrgell Llandudno  ar wefan Cyngor Bwrdeistref Sirol Conwy.

Categori:Adeiladau rhestredig Gradd II Conwy
Categori:Llandudno
Llandudno
Categori:Sefydliadau 1910
Categori:Pensaernïaeth Edwardaidd